
Igice ca 1




Kuki abadatanga ikigiracumi bahinduka aboro





Ikigabane ca 1



Imvo zitandatu z’ukuntu abadatanga ikigiracumi bahinduka aboro

1. Abadatanga ikigiracumi bahinduka abakene kubera batagira ico bimbura.

KO BABIVYE UMUYAGA BAZOKWIMBURA AGASHURURU: nta n’agahundo bazoronka; ikizomera ntikizohunda impeke; n’icohunda, coyongobezwa n’abanyamahanga.

                                Hoseya 8:7

Gutera imbere mu buryo nyabwo bugizwe nuko umuntu abiba imbuto hanyuma akimbura. Kudatanga ikigiracumi bigutandukanya niyi ngingo y’ukubiba n’ukwimbura. Iyo udatanze ikigiracumi, uba uriko ugirira nabi ubutunzi bwawe kuko uba uriko urakuraho umushinge wo gutera imbere.

2. Abadatanga ikigiracumi bahinduka abakene kubera badakwegara imigisha mu buzima bwabo.

MUZANE MU BUBIKO IKIGIRACUMI GISHITSE, kugira ngw’inzu yanje ibemw’ivyo kurya; enda ni mubingeragereshe, ni k’Uhoraho Nyen’ingabo agize, murabe ko ntazobagomororera ingomero zo mw’ijuru, nkabacuncuburira umugisha, mukabura aho muwukwiza.

Malaki 3:10

Gutanga ikigiracumi bikwega imihezagiro itandukanye kubera niko Ijambo ry’Imana rivuga. Umuntu yahezagiwe arakundwakazwa kandi arafashwa. Ubuzima bwacu kw’isi buragoye. Yakobo yabwiye Farawo, igihe Farawo yaramubajije ati: “Ufise imyaka ingahe”.Yakobo yishura Farawo, at’imyaka y’ukuyerera kwanje kw’isi n’ijana na mirongwitatu: IYO MYAKA MBAYEHO IBAYE MIKE KANDI MIBI, ntingana n’imyaka ba sogokuruza bamaze, mu misi y’ukuzenzagira kwabo. (Itanguriro 47:9)

Yobu nawe nyene yavuze ati imyaka y’umuntu ni mike kandi yuzuye amagorwa. Naho utoba ufise umuvumo kanaka mu buzima bwawe, uzohura n’ingorane nyinshi n’ibikugora vyinshi. Iyo udatanze ikigiracumi, nta muhezagiro ugira kugira uhangane n’ingorane za buno buzima. None uzoshobora gute kumererwa neza muri buno buzima mugihe ata jambo ry’umuhezagiro rivuzwe ku buzima bwawe bubabaje? Ntugatangazwe n’ukuntu ubworo buguma bwongerekana mu buzima bwawe mugihe udatanga ikigiracumi. Umuhezagiro utungisha, utanongereza umubabaro uza ku wutanga ikigiracumi.

3. Abadatanga ikiracumi bahinduka aboro kubera bavumwe.

Mbeg’umuntu yogunga Imana? Ariko mwebwe mwarangunze. Yamara muravuga, muti twakugunze ibiki? Mwangunze ikigiracumi n’amashikanwa. Wa muvumo murawuvumwe: kukw’ihanga ryose uko mungana mwangunze.

Malaki 3:8-9

Hariho umuvumo ugenewe abantu badatanga ibigiracumi. Uwo numwe mu mivumo mirongo ibiri n’itanu muri ino si. Uyu muvumo ku badatanga ibigiracumi uza kwongera ku yindi mivumo myinshi yatujeko ivuye kuri Adamu, Nowa hamwe abandi badutanguriye. Umuvumo ku badatanga ikigiracumi ukorana n’iyindi mivumo abavyeyi bawe n’abandi boba barahawe n’ababakuriye nabo bakomokako. Nka twese tuva ku bantu bavumwe kubera imvo imwe canke iyindi biciye mu bintu bakoze.

Igihe kimwe narababaye menye yuko abo nakomotseko bari abadandaza b’abagurano. Nasanze hariho ikigo cari cubatswe mu gisagara dawe yabamwo kikaba cakoreshwa mu rudandazwa rw’abagurano. Nkuko biboneka, namuka ku muntu atagurishijwe mu buja. Rero namutse ku muntu yagurishije mwene wabo. Kugurisha mwene wanyu bitegerezwa kuzana umuvumo mu muryango wanyu. Muribaza igituma ibice vyagurishije bene wabo kugira baronke ibitako n’ivyirore ingene ari ibice bikenye cane ubu mwisi?

	Kudatanga ibigiracumi bizana uyundi muvumo ku buzima bwawe. Ntiwibagire yuko uriko urakorera mu muvumo wavumwe Adamu. Uracarwana n’umuvumo wa Hamu nimba ukomoka kuri Hamu.

MUGENZI WANJE, USHOBORA KWIHANGANIRA IBINGANA IKI? NTABWO IKI ARI IGIHE CO GUKORA IKINTU KIZANA UMUHEZAGIRO? Ukeneye umuhezagiro w’uwutanga ikigiracumi kugira uhanagure iyo mivumo mibi! Mbega ico coba igitangaza kubona uguma uba umworo uko wanka gutanga ibigiracumi?

4. Abadatanga ibigiracumi bahinduka aboro kubera ibiryi biguma birya itunga ryabo

NZOKANKAMIRA URURYI kubwanyu, ntirwonone imirima yo mu ndimiro zanyu; kandi n’umuzabibu wo mu ndimiro zanyu ntuzorumba, ni k’Uhoraho Nyen’ingabo agize.

Malaki 3:11 

	Umuhezagiro uruta iyindi yose wo gutanga ikigiracumi nuko Imana ikankamira ururyi kubwawe. Iyo uriko wumviriza abatwara ibihugu bikenye, wohava wiyumvira ko ingorane zose zohera mugihe boronka amahera, ariko bo siko bimeze. Ibihugu bironka ubufasha bwinshi biguma ari bikene. Iki gihushane kiriho kubera abaronka amahera badashobora kuyagumya.

	Mbe burya woshobora kwuzuza ute indobo ifise ibitoboro? Iyaba ubutunzi bwoshobora kugereranywa n’indobo yuzuye amazi, wokenera amazi menshi kugira wuzuze iyo ndobo. Yamara iyo ibitoboro bihomwe, ukenera amazi makeya kugira wuzuze indobo.

	Iki ni igitangaza c’umuhezagiro c’ururyi rwirukanywe. Iyo ururyi rwirukanywe, bisaba utuntu dukeye kugira ngo ube umutunzi. Iyo utagira uyu muhezagiro, uzorondera ubuzi bwiza, uronke amahera ariko unanirwe kuba umutunzi.

Iyo ururyi rwirukanywe, ushobora no kutaronka menshi ariko indobo yawe izokwuzura ningoga itangure no gusesa mu mwanya muto.

Mugenzi, ibi nivyo Imana yasezeranye gukora niyo watanga ibigiracumi. Ja kure y’ubukene uno munsi hanyuma wakire umuhezagiro w’ururyi rwirukanywe. Uribaza igituma abantu bakuze batera bavyibuha? Hamwe hamwe suko baba bariko barya vyinshi.

	Mu bisanzwe, abantu bariko barakura usanga bariko barafata ingaburo igeze kugira bate ibiro ariko bakaguma bongereza ibiro. Nigiki gituma baguma bongereza ibiro? Uko abantu bakura, umubiri nawo utera ugenza buhoro. Mu yandi majambo umuriro uturira ibinure utera ugabanuka. Nkiyo uwo muriro w’umubiri wahora uturira nk’ingero cumi z’ibinure ku munsi, urashobora kugabanuka nko ku ngero zitanu.

	Ubwo rero ugatangura kwongereza ingero zitanu z’ibinure ku munsi. Ata n’ico wakoze, ugatangura kwongereza ibiro ukaguka ukaba na munini. Nico gituma ushobora kumenya imyaka y’umuntu uravye uko angana. Uko utera ukura, uko umubiri ukora utera ugabanura. (ururyi rurasendwa) hanyuma ubuvyibuhe (ugutera imbere) bukaza.

   Mu bisanzwe, abadatanga ikigiracumi batera baba aboro kubera haba hariho ibiryi bitakurikiranywe mu buzima bwabo.

5. Abadatanga ibigiracumi batera baba abakene kubera ivyamwa vy’indimo zabo vyama biriko birononwa

Nzokankamira ururyi kubwanyu, ntirwonone imirima yo mu ndimiro zanyu; kandi n’umuzabibu wo mu ndimiro zanyu ntuzorumba, ni k’Uhoraho Nyen’ingabo agize.

Malaki 3:11 

Ubuhombe budafise insiguro bw’ivyo waronse biciye mu gusesagura, ikwirikiranwa ribi, ukutitaho ibintu, umuriro, impanuka, ubusuma mbere n’ingwano ni ibintu bibabaje ariko n’ibikorwa vy’umwononyi.

Kimwe mu bintu bihambaye vy’umuhezagiro ni uko umwononyi aba yirukanywe. Umwononyi ni umuvukanyi w’ikiryi. Itandukaniro hagati yumwononyi n’ururyi nuko umwononyi akuraho ubutunzi bwawe mu buryo bubabaje. Birababaje gusumba kubona umwononyi mu gikorwa kubera bitagira insiguro mu buhombe uriko uracamwo. Tangura gutanga ibigiracumi hanyuma Imana yaremeye kwirukana umwononyi.

6. Abadatanga ikigiracumi baba aboro kubera ko bahomba ivyamwa vyabo imbere yuko bavyimbura.

Nzokankamira ururyi kubwanyu, ntirwonone imirima yo mu ndimiro zanyu; kandi N’UMUZABIBU WO MU NDIMIRO ZANYU NTUZORUMBA, ni k’Uhoraho Nyen’ingabo agize.

Malaki 3:11 

Iyindi mvo ituma abadatanga ikigiracumi baba aboro nuko ivyamwa vy’ivyimburwa vyabo bitakara imbere yuko baronka akaryo ko kuvyimbura. Abadatanga ikigiracumi bavumwe “uruhombo rw’umwimbu”. Uruhombo rw’umwimbu ni kunanirwa kwimbura ibikwiranye n’ivyimburwa bingana nivyo uba warakoresheje.

Umuntu umwe yigishije mw’ibanga yuko ukoze n’inguvu nyinshi, ko uzoba umutunzi. Yarabandanije ati “Abantu bakenye ntibakora cane. Abantu bo mu bihugu bikenye bakwiye kuzinga impuzu hanyuma bakaja ku bikorwa aho niho ubutunzi bwabo buzoca buba ubwabo.”

Ariko iyo witegereje, uzosanga hariho abantu bakora cane ariko atari abatunzi! Uzosanga abantu benshi bakora cane aho gucikana nk’amasaha cumi nabiri ku munsi ariko bakaronka intica ntikize. Ariko ugasanga hafi yabo, hariho abandi bakora nk’isaha imwe ku munsi ariko baronka ama miliyoni.

Ego, niko ko gukora cane vyari kuzana ubutunzi ariko siko bimeze mu burorero bwinshi. Umunyonzi wa bisi muri Swede aronka incuro cumi n’icenda z’amahera umunyonzi wa bisi muri Ghana aronka. Kuberiki bimeze uku? Kuki batoronka amahera amwe ku mwanya ungana bakoze hamwe no ku buzi bumwe? Kuki umwe abiba imbuto ijana akimbura imyimbu ijana, uwundi akabiba imbuto ijana akimbura imyimbu mirongo ibiri n’itatu?

Aha niho ubonera aho imyimbu yahomvye iri. Umwimbu wahomvye ni aho umuntu vyanse ko yimbura ibihwanye nivyo yakoresheje. Abantu benshi barahura n’uru ruhombo rw’umwimbu.

Rimwe na rimwe imvo zituma haba uruhombo rw’iyimbura ziba zirengeye ubushobozi bw’uwo ariko arahomba umwimbu. Kuki umunya Mexique ahembwa make ku nguvu yakoresheje ugereranije n’abandi bagenzi we baba ku bilometero bike hafi yabo y’urubibe muri Amerika? Kuki mugenzi we ari ku butaka bwa Amerika akoresha umwanya umwe hamwe n’inguvu zimwe nk’uwo mu nya Mexique ariko akaronka amahera agera ku ncuro cumi n’icenda zuwo muntu? Ibituma hamwe n’inyishu kuri kino kibazo birengeye ubushobozi bw’umuntu kugira azikosore. Ariko Imana nyenubushobozi yasezeraniye uwutanga ikigiracumi ko izokingira umwimbu ko wononekarira mu ndimiro. Ntazokwemera ko ivyamwa vyawe bikoroka hataragera ko vyimburwa.

Mbega iki coba igitangaje ko gutanga ikigiracumi kiba urufunguruzo rw’ubutunzi nyabwo? Uratangajwe n’uko abadatanga ikigiracumi bashobora kuba aboro mu kwigiza kure y’Imana ikigira cumi c’ivyo baronka?

Mbe wokora iki utaronse ubufasha bw’Imana? Mbega woshika hehe mu gihe Imana itagufashije? N’ugutangura gutanga ikigiracumi kugira inyungu zawe ntizikorokere hasi imbere yuko uzinezerererwa.



Ikigabane ca 2




Imivumo ikurikira abadatanga ikigiracumi



Kudatanga ibigiracumi bivyura imivumo myinshi. Abantu benshi biyumvira ko kudatanga ikigiracumi bizana gusa “Umuvumo wa Malaki”. Ariko kudatanga ikigiracumi bizana vyinshi birengeye umuvumo wa Malaki. Bizana iyindi mivumo ifise impanuka mbi bikaba ari vyo tuza kuvugako muri kino kigabane.

Mbega burya umuvumo ni iki? Umuvumo ushobora gusigurwa kwinshi. Izi nsiguro cumi na zibiri z’umuvumo ziragufasha gutahura ico bisigura kuba munsi y’umuvumo. Sinshobora kwiyumvira ico kuba munsi y’imivumo bisigura.

Insiguro cumi na zibiri z’umuvumo

1. Uwavumwe ni umuntu azokwamana umubabaro

2. Uwavumwe ni umuntu yama inyuma no hasi muri vyose

3. Uwavumwe ni umuntu ikibi kanaka camuhariweko

4. Uwavumwe ni umuntu yama aterwa n’ivyago bitagira uko bimeze

5. Uwavumwe ni umuntu yama ananirwa

6. Uwavumwe ni umuntu yama atereranwa na bose akanashirwa ku ruhande n’abandi

7. Uwavumwe n’umuntu atanumwe amutora

8. Uwavumwe ni umuntu adashobora gutumbereza ubuzima bwiwe mu nzira nziza

9. Uwavumwe ni umuntu atamenya ubutumwa bw’ingirakamaro

10. Uwavumwe ni umuntu yama ahabwa uguhitamwo kubi

11. Uwavumwe ni umuntu yama ahura n’abantu babi

12. Uwavumwe ni umuntu yama aruwanyuma agahereza kuba umuhombe uko atanguye kwose

IMIVUMO UMUNANI IKURIKIRA ABADATANGA IKIGIRACUMI

1. Abantu badatanga ikigiracumi baravumwe umuvumo w’umuhanuzi Malaki

Mbeg’umuntu yogunga Imana? Ariko mwebwe mwarangunze. Yamara muravuga, muti twakugunze ibiki? Mwangunze ikigiracumi n’amashikanwa. Wa muvumo murawuvumwe: kukw’ihanga ryose uko mungana mwangunze.

Malaki 3:8-9

Umwe mu mivumo izwi muri Bibiliya ni umuvumo wa Malaki mu kudatanga ikigiracumi. Uyu muvumo urimwo kurekura ururyi, umwononyi hamwe n’ukutimbura mu buzima. Ururyi, umwononyi hamwe n’ukutimbura birasigurwa mu kigabane twahejeje.

2. Abantu badatanga ikigiracumi baravumwe umuvumo uza ku basuma

Bibiliya irerekana mu buryo buhanitse imivumo ibiri yerekeza ku bantu biba. Umwe n’umuvumo nyamukuru Imana yavuze ku basuma muri rusangi, uyundi ni umuvumo uhariwe kwiba Imana ubwayo.

Waruzi yuko ataco bimaze kuvuma uwakwivye kubera hari umuvumo muri rusangi ku muntu wese yivye? Umusuma aba aza ari ikivume! Umuvumo uzokurikira umusuma wese wavuzwe n’umuhanuzi Zekariya.

Muri uyu muvumo, Uhoraho avuga yuko azinjira mu nzu y’umusuma hanyuma isangangure icarico cose harimwo n’ibiti n’amabuye. Iyo uyu muvumo uhejeje kurengana, umusuma azosigarana ubusa, ntanaho aba azosigarana! Umusuma arashobora kwiba ama miliyoni ariko uyu muvumo uzohindura ya ma miliyoni “umwotsi”. Umusuma ntazoshobora gukoresha ivyo yivye kandi ntazonabiryohererwa. Iyumvire ivyo uyu muvumo uzokorera ku badatanga ikigiracumi. Ntazigera agira ico yungutse ku bigiracumi yivye Imana.

Arambarira at’uwo n’umuvumo urekuwe ng’ukwire isi yose: igihe uwiba wese yiraye kirahagije, kandi n’igihe urahira wese yiraye kirahagije. Ndawurekuye, nik’Uhoraho Nyen’ingabo agize, winjire mu nzu y’urahira izina ryanje ibinyoma; uzoguma hagati mu nzu y’umeze artyo, utikizanye n’ibiti n’amabuye biyubatse.

Zekariya 5:3-4

3. Abantu badatanga ibigiracumi baravumwe n’umuvumo ufata abantu bubahuka kwiba Imana.

Inyonga z’Uhoraho zir’ahantu hose, Zitegereza ababi n’abeza

Imigani 15:3

Bisanzwe ari bibi kwiba ariko urumva ushaka kwiba Imana? Imana yavuze mw’ijambo ryayo yuko kudatanga ikigiracumi ari kuyiba. Imana ibona uwudatanga ikigiracumi nk’umusuma. Imivumo yose yerekeye abasuma niyo nayo mivumo yerekeye abadatanga ikigiracumi.

Ariko umuvumo urengeye urateguriwe abadatanga ikigiracumi kubera kwiba Imana ubwayo. “Mbeg’umuntu yogunga Imana? Ariko mwebwe mwarangunze. Yamara muravuga, muti twakugunze ibiki? Mwangunze ikigiracumi n’amashikanwa. Wa muvumo murawuvumwe: kukw’ihanga ryose uko mungana mwangunze”. (Malaki 3:8-9)

Urashobora kutagira ikigukurikirana iyo uteye ikirato imbwa yawe canke mbere umugore wawe. Ariko gutera ibirato umukuru wa Leta Zunze ubumwe bwa America vyokuzanira gufungwa. Urashobora kwiba umuntu asanzwe ukabiherana. Ariko ntuzoherana kwiba Imana. Kwiba Imana bizokuzanira ingorane nyinshi. Amaso y’Imana ari hose, raba iciza n’ikibi. Irabona igiceri cose watwaye kure y’inzu yayo.

Ntushobora gutoroka iyo wivye Imana. Kwiba Imana ni iciyumviro kibi nkaba noguhanura kutagira ikintu nkico. Tanga ibigiracumi vyawe kugira ntube umusuma avumwe incuro zibiri.

4. Abadatanga ibigiracumi baravumwe imivumo iza ku bantu badakurikiza amategeko y’Imana.

Abalewi bat’azoba avumwe, umuntu adashitsa amajambo y’ibi vyagezwe ngw’avyitondere. Abantu bose bitabirize, bati Amen.

Gusubira mu vyagezwe 27:26

Imivumo kuri abo bose badakurikiza amategeko y’Imana arerekanwa mu kigabane ca mirongo ibiri n’umunani c’igitabo co Gusubira mu Vyagezwe. Imivumo ku bantu badakurikiza amategeko ishikira abo badatanga ibigiracumi.

Mu kudakurikiza amategeko, hariho imivumo cumi n’itanu ku bana hamwe n’ivyo umuntu atunze, uruhombo rw’umwimbu, imivumo mirongo itatu y’indwara, indwano, gufatwa nk’inyagano, guhomba mu rudandazwa hamwe n’ubukene; n’imivumo mishasha mirongo ibiri n’indwi, hamwe n’imivumo yisubiriza y’ugutsindwa, gufatwa mpiri, indwara, guhamwa hamwe n’ugusara. Utegerezwa kwitega kino cegeranyo kirekire c’imivumo iyo udatanga ibigiracumi (Gusubira mu Vyagezwe 28).

a) Imivumo cumi n’itanu yo ku bana hamwe n’ubutunzi bw’ibintu utegerezwa kwitega mugihe udatanga ikigiracumi:

1. Uzovumwa mu gisagara (umurongo wa 16)

2. Uzovumwa mu ndimiro (umurongo wa 16)

3. Ibiseke vyawe n’ibigega vyawe bizovumwa (umurongo wa 17)

4. Abana bawe bazovumwa (umurongo wa 18)

5. Indimo zanyu zizovumwa (umurongo wa 18)

6. Ubusho bwawe ntibuzogwira (umurongo wa 18)

7. Ibitungwa vyawe ntibizogwira (umurongo wa 18)

8. Uzovumwa winjiye (umurongo wa 19)

9. Uzovumwa usohotse (umurongo wa 19)

10. Yehova azorungika imivumo kuri wewe (umurongo wa 20)

11. Azorungika ugushavura (umurongo wa 20)

12. Azorungika igihano (umurongo wa 20)

13. Uzonanirwa muvyo ukora vyose (umurongo wa 20)

14. Uzorandurwa (umurongo wa 20)

15. Uzonyaruka mu kugenda akagirire (umurongo wa 20)

b) Iyindi mivumo y’indwara, uruhombo rw’umwimbu, indwano, gufatwa nk’inyagano; guhomba mu rudandazwa hamwe n’ubukene utegerezwa kwitega mugihe udatanze ibigiracumi:

1. Ikiza kizobomerako (umurongo wa 21-22)

2. Urupfu- ruzotikiza igihugu (umurongo wa 21-22)

3. Gutikizwa (umurongo wa 22; Abalewi 26:16)

4. Inyonko (umurongo wa 22; Abalewi 26:16)

5. Ibivyimba birurumba (umurongo wa 22)

6. Indugumba irengeye (umurongo wa 22)

7. Inkota (umurongo wa 22; Abalewi 26;17,25,42)

8. Kumeneka (umurongo wa 22; Lev 26;19)

9. Igikonyozi (umurongo wa 22)

10. Ijuru rimeze nk’umuringa (umurongo wa 23; Abalewi 26:19)

11. Isi ibe nk’icuma (umurongo wa 23; Abalewi 26:19)

12. Kwuma, umusenyi- nta mvura (umurongo wa 24)

13. Gutikizwa kubera kwuma kurengeje (umurongo wa 24)

14. Kuneshwa n’abansi (umurongo wa 25; Abalewi 26:17-39)

15. Guca mu nzira imwe, guhunga uca mu nzira ndwi (umurongo wa 25)

16. Gukurwa mu bihugu vyose vy’isi (umurongo wa 25)

17. Imivyimba izoribwa n’ibisiga be n’ibikoko vyo mwishamba (umurongo wa 26)

18. Nta bufasha bwo kuvyirukana (umurongo wa 26)

19. Ibihute vo muri Egiputa (umurongo wa 27)

20. Gusiduka amagara (umurongo wa 27)

21. Urukemba (umurongo wa 27)

22. Amahere (umurongo wa 27)

23. Kudakira (umurongo wa 27)

24. Gusara (umurongo wa 28)

25. Uruhumyi (umurongo wa 28)

26. Ubuyingiyingi (umurongo wa 28)

27. Gukabakaba ku murango (umurongo wa 29)

28. Kutagira ikiganza ciza (umurongo wa 29)

29. Guhahazwa no kunyagwa na ntaryo (umurongo wa 29)

30. Nta muntu azobatabara (umurongo wa 29)

c) Imivumo mishasha mirongo ibiri n’itandatu hamwe n’imivumo yisubiriza y’ukuneshwa, kugirwa inyagano, indwara, guhamwa hamwe n’ubusazi utegerezwa kwitega mugihe udatanga ibigiracumi.

1. Uzosaba umugeni, arongorwe n’umwansi (umurongo wa 30)

2. Uzubaka inzu hanyuma umwansi azoyigira rwiwe (umurongo wa 30)

3. Uzotera imizabibu umwansi aze ayikwake (umurongo wa 30)

4. Ibitungwa vyawe bizokwicwa hanyuma biribwe urorera (umurongo wa 31)

5. Ibitungwa vyawe bizotwarwa (umurongo wa 31)

6. Ntuzigera ubikomorerwa (umurongo wa 31)

7. Intama zawe zizotwarwa n’abansi bawe (umurongo wa 31)

8. Ntuzoronka n’umwe agutabara (umurongo wa 31)

9. Abahungu bawe nabakobwa bawe bazonyagwa bahabwe irindi hanga (umurongo wa 32)

10. Uzokwipfuza ubutabazi ku bana bawe ariko ntabwo uzoronka (umurongo wa 32)

11. Ntaco uzoshobora gukora ngo ubakize (umurongo wa 32)

12. Abansi bawe bazorya ivyo warimye (umurongo wa 33)

13. Bazoryohererwa ibikorwa vy’amaboko yawe (umurongo wa 33)

14. Uzokwama uhahazwa kandi ucuranguzwa imyaka yose (umurongo wa 33)

15. Uzohinduka umusazi ubonye ataco ushoboye gukora (umurongo wa 34)

16. Uzotezwa ibihute bidakira (umurongo wa 35)

17. Mwebwe hamwe n’umwami wanyu muzofatwa mpiri n’ihanga rindi (umurongo wa 36)

18. Aho muzosaba izindi mana (umurongo wa 36)

19. Muzohinduka akajoreza, n’iciro ry’umugani, n’agashinyaguro mu yandi mahanga (umurongo wa 37)

20. Imirima yanyu izokwononwa n’inzige (umurongo wa 38, 43)

 21. Imivinyu yanyu izoribwa n’inyo (umurongo wa 39)

22. Muzohomba imirima yose yanyu elayo (umurongo wa 40)

23. Ntimuzonezererwa abahungu n’abakobwa banyu kubera bazohinduka abashumba b’ayandi mahanga (umurongo wa 41)

24. Abanyamahanga bari hagati yanyu bazoshirwa hejuru namwe mushirwe hasi (umurongo wa 43)

25. Muzogurana abanyamahanga (umurongo wa 44)

26. Bazoba imitwe namwe mube imirizo (umurongo wa 44)

Nikoko, kurenga itegeko n’ikintu giteye ubwoba. Niyo mpamvu gutanga ikigiracumi ari ikintu gihambaye cane kuri uwo wese adashaka ko ino mivumo imushikira. Nkuko mubibona, kudatanga ibigiracumi bizana vyinshi gusumba umuvumo wa Malaki.

5. Abadatanga ibigiracumi baravumwe umuvumo uza ku bantu basubiriza iciza c’Imana ikibi.

Mbega amagara yawe uyakesha nde? Inguvu ufise nazo uzikesha nde? Akazi ufise ugakesha nde? Ubwenge ufise n’amahirwe wagize, vyo ubikesha nde? Mbe nigiki ufise utahawe? Nimba wararonse ivyo bintu vyose ubihawe n’Imana, kuki udasubiza Imana ukayiha umushuzo w’ico uri?

Muri Bibiliya, imivumo irerekezwa ku bantu badashima, basubiza ikibi iciza. Birashoboka ko igihambaye n’igiteye ubwoba muri ibi, tugisanga muri Zaburi y’Ijana na cumi n’icenda. Muri iyi Zaburi, urasanga imivumo mirongo ibiri n’indwi itandukanye ikurikirana ukudashima kwabo bishura ikibi iciza, urukundo bakarwishura kwagiriza n’ukwikeka. Uzomenya kazoza kabo bantu bariha iciza ikibi:

